L'escut canadenc, o escut Laurentià (en anglès Canadian Shield, en francès Bouclier Canadien), és un gran sector geogràfic situat al Canadà oriental i central, compost principalment de roca ígnia nua, que data del Precambrià. Cobreix el 95% del Quebec i les regions del nord de Saskatchewan, Manitoba i Ontàrio, així com la major part de la península de Labrador.

Té forma de U, però gairebé semicircular, cosa que li dona una semblança amb un escut de guerrer i és una subsecció del crató de Laurèntia.

Geomorfologia 
La composició actual de l'escut és una capa de sòl molt prima que cobreix la roca nua amb molts afloraments. El gel de la darrera glaciació va erosionar la roca i va emportar-se'n la terra. Aquest escut originàriament era una superfície de muntanyes amb activitat volcànica, però actualment l'erosió n'ha aplanat la superfície. Les condicions, d'altes pressions i temperatures, a les fondàries han estat les ideals per a la mineralització.

Les altituds a l'escut canadenc es troben majoritàriament entre els 300 i els 600 metres. També hi ha algunes serralades més altes, com les muntanyes Torngat (mont Iberville, 1.652 m) al nord-est de les Laurentides (mont Raoul Blanchard, 1.181 m), les muntanyes Otish, les muntanyes Groulx i les muntanyes Adirondack (mont Marcy, 1.629 m).

Els rius que discorren cap a l'oceà Àrtic tenen règim de desgel i a l'estiu n'augmenta el cabal quan es descongelen. No són navegables.

Clima 
El clima dona un paisatge amb el tipus de vegetació principalment de taigà o tundra, on hi viuen, entre d'altres, el caribú i l'os polar.

Indústria 
És una de les zones més riques del món en minerals. Hi ha molts dipòsits de níquel, or, argent i coure. El poblat miner més conegut és Sudbury, en un antic cràter a Ontàrio.

També s'han trobat dipòsits de diamants. La kimberlita extreta de la terra conté diamants d'origen relativament recent. La indústria forestal també és molt important.

Geografia del Canadà
Geologia d'Amèrica del Nord